## Pravilnik o uvjetima za stavljanje djelatne vojne osobe u aktivnu pričuvu te njezinim pravima i obvezama

### NN 68/2003 (22.4.2003.), Pravilnik o uvjetima za stavljanje djelatne vojne osobe u aktivnu pričuvu te njezinim pravima i obvezama

# MINISTARSTVO OBRANE

806

Na
temelju članka 127. stavka 4. i članka 200. stavka 1. podstavka 23. Zakona o
službi u Oružanim snagama Republike Hrvatske (»Narodne novine«, broj 33/02 i
58/02) donosim

## PRAVILNIK

### O UVJETIMA ZA STAVLJANJE DJELATNE VOJNE OSOBE U AKTIVNU PRIČUVU TE NJEZINIM PRAVIMA I OBVEZAMA

Članak 1.

Ovim se Pravilnikom propisuju uvjeti pod kojima se
djelatnu vojnu osobu stavlja u aktivnu pričuvu te njezina prava i obveze za
vrijeme dok se nalazi u aktivnoj pričuvi.

Članak 2.

Djelatna vojna osoba stavljena na raspolaganje u
skladu s člankom 124. stavkom 1. podstavkom 1. Zakona o službi u Oružanim
snagama Republike Hrvatske može u roku od 40 dana od dana stavljanja na
raspolaganje podnijeti osobni zahtjev za stavljanje u aktivnu pričuvu.

Članak 3.

Djelatnoj vojnoj osobi izdat će se rješenje o
stavljanju u aktivnu pričuvu ako:

– ne ispunjava uvjete za mirovinu prema Zakonu o
pravima iz mirovinskog osiguranja djelatnih vojnih osoba, policijskih službenika
i ovlaštenih službenih osoba (»Narodne novine«, broj 128/99, 129/00, 16/01 i
22/02)

– je u svom radu postigla zadovoljavajuće rezultate.

Pod zadovoljavajućim rezultatima u smislu odredbe
stavka 1. ovoga članka podrazumijeva se da je djelatna vojna osoba u posljednja
tri ocjenjivačka razdoblja ocijenjena najmanje službenom ocjenom »zadovoljava«.

Članak 4.

Osoba u aktivnoj pričuvi (u daljnjem tekstu: »aktivni
pričuvnik«) ostvaruje sljedeća prava iz radnoga odnosa:

– naknadu plaće u visini 60% plaće ostvarene u
mjesecu koji prethodi mjesecu u kojem je doneseno rješenje o stavljanju u
aktivnu pričuvu,

– pravo na otpremninu,

– mirovinsko osiguranje,

– osnovno zdravstveno osiguranje,

– stjecanje odgovarajuće vojne izobrazbe,

– pristup pojedinom programu u okviru Programa
zbrinjavanja viška zaposlenika u Oružanim snagama Republike Hrvatske u skladu s
odredbama Pravilnika o tranziciji i pripremi prelaska djelatne vojne osobe na
rad izvan Oružanih snaga Republike Hrvatske,

– naknadu pogrebnih troškova.

Ostala prava iz radnoga odnosa aktivni pričuvnik ne
ostvaruje.

Članak 5.

Aktivni pričuvnik ima sljedeće obveze:

– razdužiti se sa službenim naoružanjem,

– javljati se na poziv nadležnoga tijela radi vojnih
vježbi, pregleda, smotri, osposobljavanja i dr.,

– prihvatiti raspored na ustrojbeno mjesto u skladu s
odred­bom članka 103. Zakona o službi u Oružanim snagama Republike Hrvatske u
kojem slučaju mu prestaje status u aktivnoj pričuvi s danom rasporeda,

– dostavljati nadležnom zapovjedništvu postrojbe
podatke o statusu liječenja i bolovanja za vrijeme trajanja aktivne pričuve.

Tijekom trajanja aktivne pričuve, aktivni pričuvnik
ne podliježe stegovnoj odgovornosti, osim kada je po pozivu nadležnog tijela
pozvan zbog vojne vježbe, pregleda, smotre i dr.

Članak 6.

Aktivnoga pričuvnika kojemu je utvrđena mogućnost
daljnjega profesionalnog razvoja uz stjecanje potrebne razine stručne spreme
odnosno vojne izobrazbe, može se rasporediti na djelatno vojno mjesto u Oružane
snage Republike Hrvatske kada stekne potrebnu razinu stručne spreme odnosno
vojne izobrazbe i kada za to postoji potreba službe.

Smatra se da postoji potreba službe u smislu odredbe
stavka 1. ovoga članka kada je nepopunjeno ustrojbeno mjesto istoga ili
neposredno višega čina u rodu odnosno struci aktivnog pričuvnika ili kada je na
odgovarajuće ustrojbeno mjesto privremeno raspoređena djelatna vojna osoba
kojoj je utvrđena nemogućnost daljnjega profesionalnog razvoja.

Članak 7.

Aktivni pričuvnici raspoređeni su na ustrojbena mjesta
pričuvnika te svoja prava i obveze u skladu s odredbama zakona i ovoga
Pravilnika ostvaruju u postrojbama u koje su raspoređeni.

Članak 8.

Načelnik Glavnog stožera Oružanih snaga Republike
Hrvat­ske svojom će zapovijedi odrediti način isplate plaće aktivnim pričuvnicima
te raspored na ustrojbena mjesta pričuvnika.

Članak 9.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 023-03/03-04/1
Urbroj: 512-01-03-15
Zagreb, 7. travnja 2003.

Ministrica
**Željka Antunović,** v. r.

Pravilnik, NN 68/2003-806